
ELŐDÖK NYOMDOKAIN
Ismeretterjesztő vetélkedő (A hagyományhoz kötődően komponáló magyar kortárs zeneszerzők portréi)
Közös:
A kortárs zeneszerzők megnevezés azt jelenti, hogy ma is élnek, vagy a közelmúltban alkottak. Zenéjük gyakran:
· kísérletező,
· modern hangzású,
· ötvözi a klasszikus hagyományt az elektronikával,
· reagál a mai világ kérdéseire.
A magyar kortárs zene különösen izgalmas, mert erős hagyományokra épül (pl. Bartók Béla és Kodály Zoltán örökségére);
A magyar kortárs zenét világszerte játsszák rangos koncerttermekben és fesztiválokon;
Valamennyien a Zeneakadémia zeneszerzési tanszékén tanultak;
Műveik fontos részét képezik a magyar zenei életnek;
A Liszt Ferenc Zeneművészeti Egyetem, továbbá vidéki városok egyetemi campusainak tanára, vezetője;  
Saját műveinek karmestere itthon és külföldön;
Dés László szaxofonművészként, Dobszay-Meskó Ilona karmesterként, Wolf Péter és Kocsák Tibor zongoristaként is tevékenykedik.
Műveik hanghordozókon és YouTube-n is megtalálhatók, műveiket a legjelentősebb hazai és külföldi kiadók terjesztik;
Szívesen nyúlnak klasszikus zenei formákhoz, műfajokhoz (pl. zongorakíséretes dal, versenymű) és kedvelik zenés színpadi műveket is (opera, zenés játék);
Rangos kitüntetések díjazottja, továbbá művészeti jellegű akadémiai tagsággal Dubrovay László és Tóth Péter (Magyar Művészeti Akadémia) és Sáry László (Széchényi Művészeti Akadémia) rendelkező;
Fiatalok számára is komponálnak;  Hollós Máté (AKKORD) és Tóth Péter (KONTRAPUNKT) zeneműkiadót alapított és vezet.
Dubrovay László (1943) pályája első szakaszában megkülönböztetett érdeklődéssel fordult az elektronikus zene felé. Elektronikus stúdiókban realizált műveinek tapasztalatai különleges hangszín effektusokként vagy zörejelemekként hagyományos együttesekre vagy szólóhangszerekre írt kompozícióiban is megjelentek. Az 1990-es évektől jelentős stiláris fordulatot hajtott végre zenéjében, visszatért a tradicionális műfajokhoz és zenei formációkhoz, műveiben újra megjelentek a tonalitás bizonyos elemei, a későromantikus dallamosság, valamint – a bartóki hagyományok folytatásaként – egy jellegzetes modern magyar hangvétel.   Zenéjében gyakran használ különleges hangzásokat és modern zenei ötleteket. 1976 és 2008 között zeneelméletet tanított a budapesti Liszt Ferenc Zeneművészeti Egyetemen. Elektronikus és computer-kompozícióit nagyrészt külföldi stúdiókban készítette (Köln, Freiburg, Berlin, Lüneburg, Bourges [ejtsd: burzs], Stockholm), de dolgozott a Magyar Rádió elektronikus stúdiójában is. Délivrance című orgonaműve első díjat nyert 1973-ban a lengyelországi Szczecinben rendezett zeneszerzőversenyen, Succession című zenekari darabja második díjat nyert 1974-ben a Trieszti zeneszerzőversenyen.
 
Dubrovay zenéje izgalmas, mert új hangokat és érdekes ritmusokat fedezhetünk fel benne. Hosszú időn keresztül volt a Liszt Ferenc Zeneművészeti Egyetem tanára. A Magyar Művészeti Akadémia rendes tagja. 
A Berregő polkát 1993-ban komponálta, melyben a rézfúvósok számára írt a rézfúvós zenében addig mások által nem használt különleges hangszínek és effektusok használatával aratott osztatlan sikert: 
Buzzing Polka/Berregő polka (Dubrovay László) (3:50)

Balázs Árpád (1937) zeneszerző, az Európai Tudományos és Művészeti Akadémia rendes tagja, a Magyar Fúvószenei és Mazsorett Szövetség alapító-örökös elnöke. Zenéje könnyen énekelhető, ezért sok iskolában és kórusban éneklik a műveit. Olyan dalokat komponált, amelyek segítenek megszeretni az éneklést és a zenét.
Balázs Árpád Bodzavirág című műve egy kedves, lírai hangulatú kórusmű, amelyet gyakran énekelnek gyermekkórusok. A dallama finom és könnyen megjegyezhető, a zene szépen festi le a természet hangulatát. A kórusmű felhangzik az Oscar-díjas Mindenki c. rövid játékfilm zárójelenetében.
A film története: A tízéves Zsófi új iskolába kerül, ahol az igazgató úr elbüszkélkedik a kórus sikereivel. Amikor a kislány anyukája megkérdezi tőle, hogy be lehet-e még kerülni a kórusba, az igazgató azt válaszolja, hogy mindenkit szívesen látnak az énekkarban. Zsófi, akit elvarázsolt a kórus éneke ennek nagyon megörül. Összebarátkozik az egyik kórustaggal, Lizával, aki a legnépszerűbb lány az osztályában. A kórus épp egy énekversenyre készül, amelyen svédországi jutalomutazást lehet nyerni. A kórusvezető, Erika néni – aki csak elsőre látszik kedvesnek – sajátos módszerrel éri el, hogy ne csússzanak hamis hangok az előadásokba: a nem egészen tisztán éneklő gyerekeket külön-külön, négyszemközt megkéri, hogy ne énekeljenek, hanem csak hangtalanul tátogjanak és tartsák ezt titokban. Így tesz Zsófival is. Lizának feltűnik, hogy Zsófi szomorú, majd pedig az egyik énekpróbán, azt is észreveszi, hogy Zsófi nem énekel, csak hangtalanul tátog. Az iskolából hazafelé menet sikerül megtudnia Zsófitól bánatának az okát. A következő kóruspróbán Liza azt is észreveszi, hogy az énekkarból többen szintén csak tátikáznak, mert a tanárnő így akarja elérni, hogy „tiszta legyen a kórus éneke. Zsófi, amikor megtudja, hogy nemcsak ő van eltiltva az énekléstől, titkos tervét megosztja Lizával és elkezdenek szervezkedni. Elérkezik a verseny napja. Mikor a kórusnak énekelnie kellene, mindannyian hangtalanul tátogják a dal szövegét. Erika néni hiába kéri egyre idegesebben, hogy énekeljenek, szidása ellenére sem ér el eredményt, senki nem töri meg a csendet, ezért dühtől fuldokolva odasúgja a gyerekeknek, hogy „Rohadékok!”, majd levonul a színpadról. A karvezető nélkül magára maradó énekkar minden tagja – Liza kristálytiszta énekszólamát követve – énekelni kezdi az Erika nénivel begyakorolt Bodzavirág című művet.
	Balázs Árpád - Bodzavirág (1:59)	
(Mindenki c. Oscar-díjas magyar rövidfilm (24:00)  -  (24:08)



Sáry László (1940) a magyar zenei avantgárd legfontosabb műhelyének, az Új Zenei Stúdiónak alapító tagja, sokoldalú zeneszerző, alkotói, előadóművészi, pedagógiai tevékenységével a kortárs magyar zenében meghatározó szerepet tölt be. Az 1970-es évek közepétől kezdte el Kreatív zenei gyakorlatok néven egy – a hangszeres és énekes gyakorlatra egyaránt építő – új pedagógiai módszert („Sáry-módszer”) dolgozott ki, amellyel fejleszti az improvizációs készséget és a koncentrációt, megismertet bizonyos zeneszerzői módszerekkel. Módszerét nem csak zeneiskolás gyerekeknek, hanem a Színház- és Filmművészeti Egyetem hallgatói számára is tanítja, zenei játékokat is kitalált, amelyekben a résztvevők együtt fedezhetik fel a hangok világát. 
Sáry László Mozdony-szimfónia című műve egy játékos, mégis kifejezetten ötletes darab, amely jól tükrözi a zeneszerző kreatív, közösségi zenélésre építő szemléletét. Nem hagyományos „szimfónia” nagyzenekarra, hanem inkább ritmus- és hangutánzó játék, amely egy mozdony működését idézi meg: lassú, zakatoló indulás, fokozatos gyorsulás, egyenletes, erőteljes haladás, fékezés, megállás. A zenei folyamat így egyfajta hangzó „mozgásélményt” hoz létre.
SÁRY László: Locomotive Symphony (16:49)

Wolf Péter zeneszerző, zongoraművész 1947-ben született. Ő szerezte a híres „Vuk” című rajzfilm zenéjét is, ami egy kisrókáról szól. Zenéi gyakran vidámak, dallamosak, könnyű őket megjegyezni. A Liszt Ferenc Zeneművészeti Egyetemen jazz-zeneszerzést tanult. Ugyanitt 2015-ben DLA (Doctor of Liberal Arts) fokozatot is szerzett. Az 1960-as évek végétől a magyar könnyűzenei élet közismert szereplője. A füttyvirtuóz Hacki Tamás híres Ex Antiqua együttesének billentyűseként és világ számos országában fellépett, az együttes által játszott repertoárt ő hangszerelte. A 2000-es évek elején fokozatosan eltávolodott a könnyűzenétől és a klasszikus szimfonikus, kamara- és szóló-műfajok felé fordult (2 zongoraverseny, hegedűverseny, klarinétverseny, fagottverseny, mise, szólóművek zongorára, fuvolára, harsonára és más hangszerekre.)
Wolf Péter Wolf-temperiertes Klavier című 24 darabból álló műve tudatos utalás Johann Sebastian Bach ciklusára, a Das wohltemperierte Klavier-re (A jól temperált zongora, 1722, 1744), de modern, könnyedebb és játékosabb hangvételben. A mű jellegzetességei: Prelúdium és fúga forma – Bachhoz hasonlóan hangnemenként írt darabokból álló ciklus. Egy mondatban: közérthető, 20–21. századi hangzásvilág – klasszikus formák modern harmóniákkal. Humor és irónia – a címben is van egy szójáték („Wolf” = „wohl”).
Péter Wolf: Wolf-temperiertes Klavier | József Balog (Klavier) (56:44)
Madarász Iván (1949) Műfaji sokszínűség jellemzi alkotómunkáját: operák, kamarazene, oratóriumok, kórusművek, elektronikus darabok és versenyművek egyaránt szerepelnek repertoárjában.  Hangszeres zenéjére, különösen fuvolaműveire a hangszeres technika újabb módozatainak keresése jellemző. A Liszt Ferenc Zeneművészeti Egyetem professor emeritusa. A Magyar Zeneszerzők Egyesületének alapító‑ és elnökségi tagja. Hosszú évekig az Artisjus – Magyar Szerzői Jogvédő Iroda Egyesület elnöke volt (2014–2022), majd tiszteletbeli elnökké választották, ami nagyon ritka kitüntetés (utoljára ilyet Kodály Zoltánnak adományoztak).
A Concerto FLA megkomponálásakor az a gondolat foglalkoztatta, hogy a kortárs zene viszonylag kevés olyan darabot teremtett, amelyben az egyenletes lüktetés dominál. A populárisabb zene viszont alapvetően használja ezt, hiszen a ritmikus lüktetés életünk minden pillanatában meghatározó jelenség, akár biológiai létünk szintjén is. Ezt a ritmikus pulzációt akarta megjeleníteni a kompozícióban.
A fuvola fafúvós hangszer, amelyet oldalról fújnak meg. Bár régen fából készült, a modern fuvolák általában fémből (ezüst, nikkel, arany) készülnek.
Főbb jellemzői: Oldalirányú befúvású hangszer, Nagyon tiszta, fényes hangzás. Gyakran használják szólóhangszerként és zenekarban is
A legismertebb típusa a harántfuvola, amely a szimfonikus zenekarok állandó tagja.
A fuvola már az ókorban is létezett, így az egyik legrégebbi hangszer.

Madarász Iván: Concerto FLA (20:05)
Matuz Gergely (fuvola), Artemisia kamarazenekar, vezényel: Gulyás Nagy György


Dés László (1954) kiváló jazzmuzsikus, szaxofonos és zeneszerző, a modern jazz meghatározó alakja, számos nagysikerű musical és filmzene szerzője. Előadóként és szerzőként is folyamatosan dolgozik. Fő hangszere a szopránszaxofon, érzékeny „szubjektív hangja”, improvizációs dallamvezetése összetéveszthetetlenné teszi játékát. 

Dés László Békés Pál íróval és Geszti Péter szövegíróval közösen írta meg A dzsungel könyve c. zenés játékot Rudyard Kipling  angol író regényéből, amelyet 1894-ben Angliában írt, de a történet Indiába repíti az olvasót. Maugli alakja nem egyetlen valós személyről mintázódott, mivel abban az időben több gyerek is előkerült a vadonból, és ez alaposan megmozgatta az akkori emberek fantáziáját, így Kiplingét is. A könyv eredetileg nem kifejezetten gyerekeknek készült, hiszen kemény szabályokról, rendről és túlélésről szól. A történet hőse Maugli, aki a farkasok közt nevelkedett, továbbá az emberek ketrecéből szabadult Bagira, a törvényt bölcsen oktató Balu, a titokzatos Ká, a bosszúra és embervérre szomjas Sír Kán. Továbbá szól a születésről és a halálról, a befogadásról és a kitaszításról, a csapatról és a magányról, a gyerekkor és a kamaszkor varázslatos időszakáról – vagyis mindarról, ami egy "kölyökkel" megeshet, akár farkasok, akár emberek között nevelkedik.
A történet főszereplőjét, Mauglit, a kisfiú, akit a dzsungelben farkasok nevelnek fel, miután a szülei meghaltak, a farkasfalka befogadja, és a párduc Bagira valamint a medve Balu tanítják meg neki a dzsungel törvényeit.
Maugli legnagyobb ellensége a gonosz tigris, Sir Kán, aki veszélyt jelent rá. A történet során Maugli sok kalandot él át, megtanulja, hogyan boldoguljon az állatok között, és végül szembe kell néznie Sir Kánnal. A mese központi témája a felnőtté válás, a bátorság, az összetartozás és annak kérdése, hogy hová tartozik igazán az ember: az állatok vagy az emberek világába.
Dalok
I. felvonás:
· Nyitány
· Farkas vagyok
· Beindul a pofonofon
· Egy majomban őrlünk
· Válj kővé
· Mit ér a farkas?
· Száz a kérdés
· Amíg őriz a szemed
· Csak egy út van
II. felvonás
· Vadászok dala
· Szavakat keresek
· A mi emberünk
· A tigris éjszakája
· Kegyelet egylet
· Beszél a szél
· Finálé

A teljes Dzsungel könyve musical (17 hang felvétel)


Hollós Máté (1954) zeneszerző írók, költők családjában született. Nagyapja Tóth Árpád (költő), édesanyja Tóth Eszter (költő), édesapja Hollós Korvin Lajos (író). Kompozíciói többsége kamarazene, de írt oratóriumot, szimfonikus és vonószenekari darabokat, kórusműveket is.  1989-ben megalapította az állami monopólium utáni első magán zeneműkiadót (Akkord Zenei Kiadó). 1990-ben meghívták a Hungaroton Magyar Hanglemezgyártó Vállalat klasszikus és népzenei főszerkesztőjéül, később a vállalat művészeti vezérigazgató-helyettese lett. 1993-as megalapításától a Hungaroton Classic Komolyzenei és Irodalmi Kiadó Kft, majd ennek folytatásaként a Hungaroton Records Kft ügyvezető igazgatója, 2007 óta a Hungaroton Music Zrt. vezérigazgatója. 1996-ban megválasztották, majd több ízben újraválasztották a Magyar Zeneszerzők Egyesülete elnökévé, ma tiszteletbeli elnöke.  Gyakran komponál lírai hangvételű zenét. „Tündérálom” c. műve kettős egy magas és egy mély női hangra zongorakísérettel, Petőfi Sándor azonos című költeményének három versszakára. A duettben a két énekhang hol külön, hol együttesen hallható. 
Petőfi Sándor: Tündérálom
· részlet -

Sajkás vagyok vad, hullámos folyón.	
Hullámzik a víz, reng a könnyű sajka,	
Reng, mint a bölcső, melyet ráncigál	
Szilaj kezekkel a haragvó dajka.	
Sors, életemnek haragos dajkája	
Te vagy, ki sajkám úgy hányod-veted,	
Ki rám zavartad fergeteg módjára	
A csendriasztó szenvedélyeket.	

Elfáradtam már, messze még a part?	
Mely befogad révébe… Vagy az örvény?	
Mely nyúgodalmat szintugy ad, midőn	
Mélyébe ránt, a sajkát összetörvén?	
Sem part, sem örvény nincsen még előttem,	
Csak hánykódás, csak örökös habok,	
Hánykódom egyre a folyó nagy árján,	
Ki sem köthetek, meg sem halhatok.	

De mily hang ez, mily túlvilági hang,	
Mely bévegyűl a habzúgás közé?	
Tán szellem, égbeszálló a pokolból, 	
Hol büntetését már átszenvedé?	
Egy hattyú száll fölöttem magasan,	
Az zengi ezt az édes éneket.	
Oh, lassan szállj, és hosszan énekelj	
Haldokló hattyúm, szép emlékezet.	
- Hollós Máté: Tündérálom (7:09)

Csemiczky Miklós (1954 – 2025) zeneszerző és pedagógus volt, aki jelentős szerepet játszott a magyar zenei életében. Legismertebb színpadi műve a Grimm testvérek meséje alapján komponált opera, „A brémai muzsikusok”, s melynek szövegkönyvét Varró Dániel írta. 
A történet főszereplője négy elhagyott háziállat – a szamár, a kutya, a macska és a kakas. Az idős szamár már nem tudott tovább dolgozni gazdája gazdaságában, ezért elhatározta, hogy Brémába megy, hogy ott muzsikusként éljen. Útközben találkozott egy kutyával, egy macskával és egy kakassal, akik szintén elhagyták gazdájukat, mert öregedtek vagy haszontalanná váltak. Mindannyian úgy döntöttek, hogy együtt mennek Brémába, hogy zenészként boldoguljanak.
Az erdőben azonban egy rablók által lakott házhoz értek. A muzsikusok a hangos zenélés és az egymásra mászás trükkjével megijesztették a rablókat, akik azt hitték, szellemek vagy hatalmas állatok támadtak rájuk, és elmenekültek. A muzsikusok boldogan elfoglalták a házat, és bár sosem értek el Brémáig, mégis találtak maguknak otthont és biztonságot. A mese tanulsága, hogy együttműködéssel és leleményességgel még a gyengék is képesek legyőzni az erősebbeket, és hogy sosem késő új életet kezdeni.
Csemiczky - Varró: A brémai muzsikusok (Károly Edit) (5:07)
Szereposztás: Károly Edit - macska Kiss Bori - kutya Csapó József - kakas Pintér Dömötör - szamár Nemzeti Énekkar Férfikara Nemzeti Filharmonikus Zenekar Vezényel: Antal Mátyás
Kocsák Tibor (1954) zeneszerző, zongoraművész, karmester, színházi zenei vezető. 
Kocsák Tibor, a zeneszerző Budapesten végzett a Zeneművészeti Főiskolán. Több mint ötven színpadi kísérőzenét írt, továbbá dalokat, sanzonokat és filmzenét, valamint tíz musicalt (A legismertebbek A krónikás, a Légy jó mindhalálig, az Anna Karenina, A vörös malom és az Utazás.) Műveit bemutatták Finnországban, Japánban, Németországban, Romániában, Szlovákiában. Jelenleg a Madách Színház zenei vezetője és a Színház- és Filmművészeti Egyetem docense. 2000-ben megkomponálta Az ember tragédiája balettváltozatának zenéjét. A táncjátékot az Operaházban mutatták be. 2004-ben Erkel Ferenc-díjat kapott.
A világ egyik leghíresebb Grimm-meséjéből készült táncjátéka a budapesti ősbemutató óta nemcsak itthon, hanem külföldön is hatalmas népszerűségre tett szert, az elmúlt 20 évben három kontinenst meghódítva bejárta a világot. Népszerűségének titka az, hogy nemcsak a gyerekeket, hanem a felnőtteket is magával ragadja a Walt Disney rajzfilmjéből jól ismert hét szeretni való törpe, a szépséges Hófehérke és a gonosz mostoha története, amely Kocsák Tibor fülbemászó zenéjére, ifj. Harangozó Gyula ötletekből kifogyhatatlan koreográfiájával. Az egyik legtalálóbb kritika így jellemezte a darabot: „Ez a darab olyan, mint amikor valaki egy boldogságinjekciót ad be a közönségnek.”

Kocsák Tibor: Hófehérke és a hét törpe balettzene - részletek (16:23)
Kocsák Tibor: Hófehérke és a hét törpe | Hej-hó (3:48)
Kocsák Tibor: Hófehérke és a hét törpe | Kán-kán (4:22)
ifj. Harangozó / Kocsák: Hófehérke és a 7 törpe (2012) (2:26)
ifj. Harangozó / Kocsák: Hófehérke és a 7 törpe / (2014) (16:01)
ifj. Harangozó / Kocsák: Hófehérke és a 7 törpe / (2012) (0:45)


Tóth Péter (1965) zeneszerző, pedagógus és egyetemi oktató, aki komoly szereplő a hazai zenei életben. Zeneműveivel és oktatói munkájával egyaránt hozzájárul a hazai és nemzetközi zenei élethez. A zeneszerzésen kívül még számtalan módon szolgálja a zenét: hangmérnökként, filmzenék szerzőjeként, művészeti szakíróként, egyetemi tanárként, zeneműkiadóként, művészeti vezetőként, a Magyar Művészeti Akadémia Zeneművészeti Tagozatának vezetőjeként vesz részt a zeneművészet értékeinek felmutatásában. Ez a művészetmenedzsmenti tevékenység komolyan vett küldetéstudatról, felelősségvállalásról tanúskodik. Tóth Péter rendkívül sokrétű alkotó: zeneszerzői munkássága kiterjed vokális, színpadi és nagyobb vokál‑instrumentális művekre is. A fentiek különösen hangszeres jellegű darabok, a zongorától kisebb kamaraformációkon át vonósegyüttesig, versenyművekig.
Tóth Péter Hegedűversenye követi a hagyományos (klasszikus) három tételes felosztást, de zenéje modern, de dallamos, miközben rendkívüli virtuozitást igényel a szólistától. 
Tóth Péter: Hegedűverseny (26:10)
Tóth Benjamin (hegedű), Savaria Szimfonikus Zenekar, vezényel: Hamar Zsolt

Dobszay-Meskó Ilona  (1981) zeneszerző és karmester.  A Bartók Konzervatórium elvégzését követően a Zeneakadémián előbb zeneszerzés, majd karmesterképző tanszakot végzett.  A Ventoscala Szimfonikus Zenekarnak 2003-as megalakulása óta karmestere és művészeti vezetője. Számos magyar és nemzetközi mesterkurzuson és hangversenyen zongorakísérőként és korrepetitorként is működik. 2011– 2014-ben nemzetközi karmesterkurzusokat tartott a MÁV Szimfonikus Zenekar közreműködésével. Művei rendszeresen felhangzanak magyar és külföldi fesztiválokon. Kompozíciói rendszeresen szerepeltek hazai és nemzetközi koncertpódiumokon, komolyzenei fesztiválokon, illetve számos színházi és filmes produkció kötődik nevéhez. 
Jancsi és Juliska c. meseoperája a leleményes testvérpár szeretetről és összetartásról szóló örökérvényű történetét meséli el.  A rengeteg humorral átszőtt előadás nemcsak új oldalát mutatja meg a történetnek, hanem szinte észrevétlenül be is vezeti az ifjúságot a nagyon ijesztőnek hangzó „kortárs zene” és ezen keresztül a klasszikus zene birodalmába. 

A Jancsi és Juliska című meseopera a klasszikus Grimm-történetet dolgozza fel gyerekek számára friss, játékos, mégis lírai hangon. A szegény favágó két gyermeke, Jancsi és Juliska az erdőbe kerülnek. Ott rátalálnak a mézeskalács-házra, amelyben egy boszorkány él. A gonosz asszony csapdába ejti őket, ám a testvéri összetartás és leleményesség végül győzedelmeskedik: Juliska túljár a boszorkány eszén, és hazatérnek édesapjukhoz.
A mű jellemzői: Könnyen énekelhető dallamok, Kamarazenekari hangszerelés Élénk, karakteres szerepek (Boszorkány, Jancsi, Juliska)
Gyakran adják elő zeneiskolákban és családi operaprogramokon, mert egyszerre tanulságos és szórakoztató.

Dobszay-Meskó Ilona: Jancsi és Juliska / Hänsel und Gretel (31:29)


A játék fináléjában a zsűritagként és játékvezetőként is többször közöttünk volt Fülep Márk fuvolaművész-tanár úr aki 1977-ben született és 2000-ben summa cum laude diplomázott a Zeneakadémián. Rendszeresen lép fel Magyarországon és nemzetközi színpadokon is. Széles repertoárral rendelkezik: a barokktól a kortárs zenéig. 

A közelmúltban egy mesejátékkal szerzett örömet az ifjúságnak.  A mesejátékának főszereplője egy kis róka, aki kevéssel születése után elveszíti szüleit és testvéreit. Apja testvére neveli fel, aki megtanítja mindarra, amit egy rókának tudnia kell, hogy életben tudjon maradni. 
Az ő kalandjairól szól Fülep Márk tizenegy tételes zenés meséje is. 

Fülep Márk: Vuk szvit - narrátorra és kamaraszimfonikus zenekarra (45:20)

Jó felkészülést kívánok!
Varga Károly

